Det blev til en sejr på 30-28 for Aalborg Håndbold i første ud af to opgør mod GOG i Champions League. Det var et noget svækket Aalborg Håndbold hold, der mødte op til aftenens dansker-opgør i ottendedelsfinalen i Champions League. Endnu engang hed modstanderen GOG, og endnu engang var der lagt op til et brag af en kamp. Lukas Sandell, Felix Claar, Aron Pálmarsson, Jesper Nielsen og Martin Larsen. Listen af fraværende Aalborg-profiler er lang. Det betød, at flere af de unge kræfter fik mere ansvar i dagens kamp. Og det må siges at især Marinus Munk tog ansvaret på sig. Men også en af de ældre fik mere ansvar. I fraværet blev der plads til fuld tid som playmaker til den rutinerede Henrik Møllgaard. Allerede et par sekunder inde i opgøret var der problemer i Gigantium i Aalborg, da hallens ur drillede. Herefter gik det stærkt. Brændt straffe fra Buster Juul, der fik comeback efter sin skade, efterfulgt af først en udvisning til Kristian Bjørnsen og kort efter Simon Pytlick fra GOG. En tæt affaire vendt til sikker sejr Mens de rød-hvide trøjer overskinnede de gule trøjer på sidelinjen, fulgtes de to hold på banen et godt stykke ind i kampen. 2-2, 4-4 og 7-7. Først efter knap 20 minutter kom den første to-målsføring - til Aalborg. Herefter var heldet på Aalborg Håndbolds side. GOG's helt store profil, Simon Pytlick, gik ud med sin anden udvisning, og hurtigt blev en helt lige kamp forvandlet til en pauseføring på fire til Aalborg. 16-12 til nordjyderne. Det var dog hurtigt tæt på at gå galt i anden halvleg, hvor en fire-målsføring blev til en et-målsføring, inden Aalborg Håndbold igen tog afstand. Det så værre ud for GOG, da stregspiller Lukas Jørgensen gik i gulvet i en forsvarsaktion og måtte ud for at få lappet hovedet. Aalborg Håndbold så sig aldrig tilbage. På trods af, at GOG lige var oppe og snuse flere gange, var det aldrig nok til at true en sejr til de rødtrøjede. Med så mange skader var troen på en sejr der ellers ikke, men i fraværet af profiler steppede andre altså op - Victor Kløve, Mads Hoxer, Marinus Munk og Henrik Møllgaard heriblandt. Om kun en uge mødes de to hold endnu engang, når de spiller returopgør den 30. marts i Gudme. Ungdommen steppede op Især en af de helt unge spillere steppede op i dagens kamp med seks scoringer  og gjorde det svært for de gule fra Fyn. Kun 19 år gammel og direkte ind fra u19-holdet - Marinus Munk. Først fra sommer har det unge talent skrevet kontrakt med Aalborg Håndbold, men allerede i dag kunne han vise sig frem overfor de andre klubber. Hør hans kommentar til kampen i videoen her:

Opsummering:
Et skadesplaget nordjysk mandskab var bedre på dagen mod et dårligt spillende GOG.